ภัตตาคารโคคาหรือที่เรียกกันติดปากว่าโคคาสุกี้ เป็นร้านสุกี้ที่รู้จักมาตั้งแต่รุ่นพ่อ-รุ่นแม่ วันนี้มีโอกาสได้กลับมากินที่ร้านอีกครั้ง ที่สาขาสยามสแควร์ ซอย 7 หาไม่ยากอยู่ริมถนนอังรีดูนังเลย สาขานี้พิเศษตรงที่ไม่ได้มีแค่สุกี้ แต่มีติ่มซำให้เลือกสั่งด้วย แถมยังเป็นติ่มซำสไตล์ฮ่องกงด้วยนะ ทางร้านแจ้งว่าอิมพอร์ตเชฟมาจากฮ่องกงกันเลยทีเดียว เวลาสั่งติ่มซำไปอาจจะต้องรอนิดนึง เพราะที่ร้านทำตามออเดอร์ นึ่งสด ๆ ใหม่ ๆ ไม่ได้นึ่งทิ้งไว้จ้า

เมนูที่ได้ชิม
เครื่องดื่ม ถ้าจะกินติ่มซำเราแนะนำเป็นชาจีนร้อน จะช่วยแก้เลี่ยนได้ดี และยังมีสรรพคุณต่าง ๆ ด้วย วันนั้นจิบไปหลายขนานมาก สั่งคนละแบบแล้วแลกกันชิมจ้า ถ้าเป็นชาร้อนนี่รีฟิลล์ได้ตลอดด้วยนะ
- จินชวน 120 บ./ท่าน รสขมนำหวานตาม ชุ่มคอ
- เซ่าเหม๋ย 80 บ./ท่าน หวานธรรมชาติ มีปริมาณสารต้านอนุมูลอิสระสูงกว่าชาอื่นๆ 
- ผู่เออร์ 80 บ./ท่าน กลิ่นแรงและรสเข้มข้นมาก ขมฝาดเล็กน้อย อมหวานนิดๆ 
- เก็กฮวยดอกตูม 60 บ./ท่าน รสชาตินุ่ม ชุ่มคอ กลิ่นหอม ดื่มง่าย 
- สำหรับคนไม่ชอบจิบชาร้อน ๆ ก็มีชาเย็น (ขวด) 3 แบบให้เลือก (ชามะลิผสมเก็กฮวยอะควอเย็น , ชาอู่หลงอะควอเย็น , ชาเขียวอะควอเย็น) แบบเย็นขวดละ 30 บ.

อาหาร
- ขนมผักกาดเจี๋ยนซอส XO 78 บ.ขนมผักกาดใส่ไชเท้ามาเป็นชิ้น ๆ เลย ไม่เหมือนที่เคยกินที่อื่นมักจะเจอแต่แป้งซะมากกว่า
- ก๋วยเตี๋ยวหลอดหมูแดง 78 บ. ด้านในเป็นไส้หมูแดง เส้นก๋วยเตี๋ยวนุ่มดี กินคู่กับซอสรสหวาน+เค็มกลมกล่อมกำลังดี
- ก๋วยเตี๋ยวหลอดปาท่องโก๋ 78 บ.ปาท่องโก๋กรอบนอกนุ่มในดี ของที่ร้านนี้เก๋ตรงที่มีหมูหยองน้ำพริกเผาโรยมาด้วย
- เปาะเปี๊ยะอโวคาโด 78 บ. แป้งทอดมากรอบอร่อย น้ำจิ้มเป็นมายองเนสผสมวาซาบิ ที่มีรสเผ็ดเล็ก ๆ ช่วยทำให้ไม่เลี่ยนเกินไป
- ปาท่องโก๋ทอด 55 บ.ตัวใหญ่ ๆ กรอบนอกนุ่มใน กินคู่กับนมขนมหวาน อร่อย ๆ 
- ขนมจีบ 88 บ.ขนมจีบลูกโต ด้านในเป็นไส้กุ้งผสมหมูบด และยังมีกุ้งอีกตัวห่อมาในแป้ง
- ฮะเก๋ากุ้ง 88 บ. แป้งกำลังดีเลย ไม่หนาไม่บางจนเกินไป นึ่งแล้วไม่เละ ไส้เป็นกุ้งอัดแน่น เต็ม ๆ คำ 
- ซาลาเปาหมูแดงอบ 78 บ. ซาลาเปาอบไส้หมูแดง ไส้ฉ่ำ ๆ ดี รสหวาน ๆ 
- ซาลาเปาลาวา 78 บ.ซาลาเปาไส้ครีมผสมไข่แดงเค็ม เด็ดตรงที่ซาลาเปาเย็นแล้วไส้ก็ยังเยิ้ม
- ซาลาเปาเม่น ไส้ครีมคัสตาร์ด น่ารักน่ากิน (ไม่ได้ชิม)
- ซาลาเปาเห็ด เป็นซาลาเปาไส้เห็ดหอม เก๋ตรงที่ทำเป็นรูปเห็ด  (ไม่ได้ชิม)
- ซาลาเปางาดำ ซาลาเปาไส้งาดำ งาดำมาเต็ม เนื้อข้น ๆ เนียน ลาวาด้วย
- ฟองเต้าหู้น้ำมันหอย  (ไม่ได้ชิม)
- เกี๊ยวซ่าเจี๋ยน 78 บ.กรอบนอกนุ่มในดี
- ทาร์ตไข่โปรตุเกส 98 บ. แป้งทาร์ตกรอบอร่อย ไส้ไม่หวานมาก กำลังดี เมนูนี้อร่อย ชอบมากกกก
- หมูหันฮ่องกง + หมั่นโถว  1/4 ตัว 668 บ. /1 ตัว 2,688 บ. หมูหันกรอบอร่อยมาก กินคู่กับหมั่นโถวร้อน ๆ และแตงกวาดอง ราดด้วยน้ำจิ้มดำรสหวาน อร่อย ๆ ๆ
- ชุดบาร์บีคิว คอมโบ (เป็ดย่าง / หมูแดง/ หมูกรอบ) M 498 บ. / L 888 บ. จานเดียวได้กิน 3 อย่าง เป็ดย่างเนื้อแน่นหนังกรอบ หมูแดงเนื้อนุ่มกำลังดี หมูกรอบ กรอบสมชื่อ 
- สุกี้ชุดคอมโบ 758 บ. ชุดเดียวมีครบทั้งเนื้อสัตว์ ลูกชิ้น ซีฟู้ด เห็ด และผักชุดใหญ่ น้ำซุปสุกี้ตามปกติทางร้านจะเสิร์ฟน้ำซุปไก่มาให้พร้อมชุดสุกี้ 
แต่ถ้าอยากเปลี่ยนรสชาติสามารถเปลี่ยนน้ำซุปได้ 
โดยทางร้านมีให้เลือก 5 รสด้วยกัน 
- น้ำซุปต้มยำ 88 บ.	
- น้ำซุปบะกุ๊ดเต๋ 88 บ.
- น้ำซุปปลา 138 บ.	
- น้ำซุปโสม 138 บ.
- น้ำซุปผัก 58 บ.
และพิเศษน้ำซุปหยินหยาง 138 บ. น้ำซุป 2 แบบ 2 สไตล์ ในหนึ่งหม้อ โดยสามารถเลือกได้จาก 5 รายการข้างต้น เราแนะนำซุปต้มยำนะ อร่อยกลมกล่อมดี

สำหรับภัตตาคารโคคาก็เป็นอีกร้านอาหารเก่าแก่ร้านหนึ่งที่เปิดมายาวนานถึง 60 ปี เหมาะสำหรับทุกเพศทุกวัย ไม่ว่าจะมาเป็นครอบครัว คู่รัก หรือเพื่อนฝูง ราคาสูงแต่ใช้วัตถุดิบดีมีคุณภาพ สด สะอาด (แต่ถ้าถูกลงอีกนิดจะดีมากค่า 555) แวะไปลองทานกันได้ทั้ง 9 สาขา แต่ถ้าอยากกินติ่มซำด้วยมีแค่ 3 สาขา (สุรวงศ์ , สยามสแควร์ ซอย 7 และสุขุมวิท 39) เท่านั้นจ้า